РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/184-23

4. септембар 2023. године

Б е о г р а д

З А П И С Н И К

13. СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 04. СЕПТЕМБРА 2023. ГОДИНЕ

 Седница је почела у 11,00 часова.

 Седницом је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Љубинко Ђурковић ,Наташа Ивановић, Ђорђе Косанић, проф. др Бранимир Јованчићевић, Мирка Лукић Шаркановић, др Зоран Лутовац, Татјана Медвед, Драгана Миљанић, Ратко Николић, проф. др Владимир Обрадовић, Стојан Раденовић и проф. др Јахја Фехратовић.

Седници нису присуствовали Жика Бујуклић, Дејана Васић, проф. др Ђорђе Павићевић, чланови Одбора, нити њихови заменици.

Седници је присуствовала Ана Миљанић, заменица члана Одбора.

 Седници је присуствовао народни посланик Бошко Обрадовић, који није члан Одобра.

Седници су присуствовали представници Министарства просвете: проф. др Славица Ђукић Дејановић, министарка, проф. др Маријана Дукић Мијатовић, државна секретарка, др Александар Јовић, помоћник министра - Сектор за високо образовање, Јасмина Јовановић, помоћница министра за инспекцијске послове, проф. др Габријела Грујић, директорка Канцеларије за дуално образовање и Национални оквир квалификација и Владимир Бојковић, консултант у Министарству.

 На предлог председника Одбора, већином гласова (ЗА – 10 гласова, 2 – није гласало), усвојен је следећи:

Д н е в н и р е д

1. Разматрање Предлога закона о изменама и допунама Закона о високом образовању, у начелу, који је поднела Влада (број: 011-1398/23, од 21. јула 2023. године),
2. Разматрање Предлога закона о изменама и допунама Закона о Националном оквиру квалификација Републике Србије, у начелу, који је поднела Влада (број: 011-1399/23, од 21. јула 2023. године),
3. Разматрање Предлога закона о измени Закона о просветној инспекцији, у начелу, који је поднела Влада (број: 011-1404/23, од 21. јула 2023. године),
4. Разматрање Предлога закона о изменама и допунама Закона о дуалном образовању, у начелу, који је поднела Влада (број: 011-1405/23, од 21. јула 2023. године).

 Прва тачка дневног реда: **Разматрање Предлога закона о изменама и допунама Закона о високом образовању, у начелу, који је поднела Влада (број: 011-1398/23, од 21. јула 2023. године)**

 Уводне напомене поводом ове тачке дневног реда изнела је министарка Славица Ђукић Дејановић. Предложила је да у свом првом обраћању, укратко информише Одбор о сва четири предлога закона и да након расправе одговори на сва евентуална питања у вези са њима. Министарка је подсетила чланове Одбора да је у процедури први део сета просветних закона, од укупно осам, на којима је у претходном периоду радило Министарство просвете. Радне групе које су припремале нацрте ових закона обухватиле су све заинтересоване стране, у циљу обезбеђивања широког партиципативног процеса. Предвиђено је да први део закона унапреди квалитет и релевантност образовања. Што се тиче разматрања Предлога закона о изменама и допунама Закона о високом образовању, регулишу се питања која се односе на емеритус професоре, асистенте, сараднике у настави, као и на студенте који су уписани до 10. септембра 2005. године, предложене измене и допуне у вези са накнадом за чланове Националног савета за високо образовање и начин финансирања Националног акредитационог тела. У вези са разматрањем Предлога закона о просветној инспекцији, истакла је да се врши усаглашавање са Законом о изменама и допунама Закона о министарствима, који је објављен и ступио на снагу 22. октобра 2022. године, а којим је прописано да Министарство просвете, науке и технолошког развоја наставља рад у складу са делокругом утврђеним овим законом. Што се тиче најважнијих новина у Предлогу закона о изменама и допунама Закона о дуалном образовању, оне се огледају у следећем: поједностављењу акредитације послодаваца, повећању обима часова учења кроз рад, формирању мешовитих одељења, вредновању квалитета учења кроз рад, дефинисању надлежности и улоге канцеларије за дуално образовање и НОКС, регулисању статуса тренинг центара за школе и утврђивању правног основа за финансијску подршку дуалном образовању. У вези са Предлогом закона о изменама и допунама Закона о Националном оквиру квалификација Републике Србије, као новине, навела је оптимизацију састава Савета за НОКС и секторских већа, увођење праћења активности каријерног вођења и саветовања, прецизирање одредби о поступку одобравања статуса јавно признатог организатора активности образовања и образовања одраслих, додатно уређивање поступка претходног учења и увођења приговора кандидата, дефинисање надлежности, увођење поступка вредновања јавних исправа стечених у верским образовним установама.

 У дискусији су учествовали народни посланици Бранимир Јованчићевић, Владимир Обрадовић, Марко Атлагић, Јахја Фехратовић, Татјана Медвед и Бошко Обрадовић.

 Проф. др Бранимир Јованчићевић је изразио незадовољство чињеницом да није посвећено довољно пажње трагичном догађају у ОШ „Владислав Рибникар“, који је је обележио ову годину. Изразио је неслагање са чињеницом да неко треба да буде најмање 20 година на универзитету како би био кандидат за професора емеритуса, јер сматра да је то недовољан временски период. Осврнуо се и на број научних радова и квалитет истих, као и на финансирање професора емеритуса. Сматра да је погрешна одлука давање слободе некоме да ради докторат 20 година, када се наука развија великом брзином. Проф Јованчићевић је изнео своје мишљење да квалитет кандидата за професора емеритуса није био одлучујући при избору на Сенату Београдског Универзитета. Осврнуо се на Предлог закона о дуалном образовању и рекао да би требало да се говори и о резултатима истог, и да након шест година егзистирања процеса дуалног образовања, не постоји препознатљив резултат. Истакао је да његове примедбе нису политичког карактера, већ искључиво добронамерне и да се његово питање које се односи на дуално образовање тиче судбине свршених ђака по завршеном дуалном образовању.

 Проф. др Владимир Обрадовић је истакао, као озбиљан академски проблем, чињеницу да неко ко је пријавио докторску дисертацију 2005 године и коме је омогућено да је заврши до 2025. године, да се дозволи да је брани након 20 година по пријави исте. Предложио је да се на 5 година уради ревизија пријава тема дисертација. Дао је и сугестију да поред пажње која је посвећена материјалном стању емеритуса, треба да се посвети пажња и онима који тек почињу академску каријеру. Што се тиче Закона о просветној инспекцији изразио је бојазан да се овим законом укида надлежност инспекцији за науку и истраживање, а да друго Министасртво није донело адекватан закон којим ће то у свом ресору уредити. Предложио је и да се релаксирају услови око студирања на даљину. Поставио је и питање мера које су предвиђене за полазак у школу. Проф. Обрадовић сматра да се предложеним одредбама не оставља могућност да се ревидира пријава теза и тема. Замолио је и Министарство да се заинтересује за два случаја, случај директора Шесте београдске гимназије и случај Зрењанинске гиманизије.

 Марко Атлагић је истакао да један део грађана, па чак и из политичких структура, није довољно упознат с оним што држава ради у дуалном образовању, као и да су постигнути значајни успеси. Истакао је и да ови закони заиста воде унапређивању васпитања и образовања у целини. Председник сматра да сва четири закона чине искорак ка реафирмацији васпитне улоге школе и друштва.

 Јахја Фехратовић је изразио задовољство што се кроз Министарство просвете озбиљно третирају верске образовне институције. Нагласио је да су предлози закона изузетно квалитетни и да иду у правцу побољшања образовања уопште.

 Татјана Медвед је истакла да је битна промоција рада Канцеларије за дуално образовање, као и да би требало да се повећа број акредитационих фирми које би добиле лиценце да учествују у дуалним програмима.

 Бошко Обрадовић је изнео своје мишљење, да је на седници потпуно промашена тема, односно да се Одбор бави важним темама, али другостепеним у односу на алармантну ситуацију у којој се налази српска просвета. Истакао је да предлози нису прошли одређену процедуру и да није било јавних слушања у вези са предлозима закона.

 Проф. др Славица Ђукић Дејановић, министарка просвете, је истакла да је Удружење професора емеритуса активно учествовало у свим предлозима садржаним у овом Предлогу закона. У вези са продужењем рока за докторате, напоменула је да псотоји велики број људи који је у исто време радио и школовао се, као и велики број људи који је имао здравствене или неке друге врсте проблема. Министарка је истакла да је било укључено више релевантних субјеката који су суделовали у инструкцијама и упутствима везано за полазак у школу, као и да је велики број школа започео школску годину у складу са тим упутствима, али је истакла да нема упутства ни мера које су универзалне за све школе. Што се тиче примедбе да је 20 година предуг период за одбрану рада, изнела је свој став да сви факултети посебну пажњу треба да посвете методологији у магистеријумима и докторатима, који трпе тако дуг временски период. Сложила се са сугестијом у вези са материјалним статусом асистената. Такође, министарка је истакла да ментор, комисија и научно наставно веће сваког факултета сносе велику одговорност као и да треба с посебном пажњом да анализирају старе теме доктората и да оне по исходу истраживања морају бити ажуриране.

Проф. др Маријана Дукић Мијатовић, државна секретарка, је истакла да се током разговора са емеритусима тражио закључак који су то параметри, када је реч о научним областима.

 Проф. др Габријела Грујић, директорка Канцеларије за дуално образовање, је нагласила да дуално образовање не представља само подршку трогодишњим занатским профилима, него да је то филозофски концепт образовања који живи и на нивоу високог образовања. Истакла је да ће се Канцеларија за дуално образовање бавити изградњом тренинг центара са најсавременијом опремом. Истакла је и да се не слаже са појединим ставовима чланова Одбора, да резултати нису значајни и навела податак да је ове године уписано три хиљаде ученика, када је реч о дуалном образовању. Канцеларија за дуално образовање је усвојила нови документ који је везан за праћење и мониторинг. Истакла је и да ће широј јавности у будућности сви подаци бити доступни на сајту Канцеларије за дуално образовање, као и подаци колики је проценат запошљивости младих људи по дуалном моделу образовања. Канцеларија за дуално образовање и НОКС већ годинама уназад врше промоцију ове врсте образовања по свим градовима и општинама. На самом крају свог излагања, г-ђа Грујић је истакла да постоји још сто компанија које су у процедури акредитације. Истакла је и да је ово дубоко утемељена платформа која се засигурно бави осигурањем квалитета образовања младих.

 Марко Атлагић је нагласио да ситуација која се догодила у Основној школи “Владислав Рибникар” не може бити стављена на дневни рад седнице Одбора, без званичних извештаја Министарства просвете и других надлежних органа, као и да Одбор ради по процедури прописаној Пословником о раду.

 Министарка Ђукић Дејановић је истакла да у излагањима народног посланика Бошка Обрадовића види жељу да образовни систем буде што квалитетнији и да је то оно на чему Министарство просвете ради. Навела је и чињеницу да је формиран тим који је крајње озбиљно радио на смерницама за полазак ђака у нову школску годину. Тај тим су чинили представници институција као и огроман број просветних радника. Славица Ђукић Дејановић, министарка, је напоменула да је одржан огроман број састанака са родитељима страдале деце из ОШ „Владислав Рибникар“, родитељима деце у школама које су најсензитивније погођене, као и великин број сусрета и стручних сугестија са наставницима, на основу којих је садржај у тексту смерница.

 Владимир Обрадовић се позвао на члан 109 Пословника Народне скупштине и изнео своје мишљење да је током свог излагања председник Одбора Марко Атлагић нарушио достојанство Народне скупштине.

 Председник Одбора је одговорио да је водио седницу Одбора у складу са Пословником и да није нарушио достојанство Народне скупштине. Марко Атлагић је нагласио да ће Одбор увек радити у складу са процедурама и у складу са законом. Истакао је да ће бити организовано јавно слушање, уколико буде постојала иницијатива чланова Одбора, у складу са одредбама Пословника о раду.

 Бошко Обрадовић је напоменуо да Министарство просвете има обавезу, уколико су осмишљене смернице за нову школску годину, да са истим упозна и посланике на Одбору за образовање, науку, технолошки развој и информатичко друштво.

 Након закључене расправе, на предлог председника, **Одбор је** већином гласова (9 – ЗА, 2 – против, 1 – није гласао) **одлучио** да предложи Народној скупштини **да прихвати** **Предлог закона о изменама и допунама Закона о високом** образовању, у начелу, који је поднела Влада.

 Известилац Одбора на седници Народне скупштине биће проф. др Марко Атлагић, председник Одбора .

 Друга тачка дневног реда: **Разматрање Предлога закона о изменама и допунама Закона о Националном оквиру квалификација Републике Србије, у начелу, који је поднела Влада (број: 011-1399/23, од 21. јула 2023. године)**

 На предлог председника**, Одбор је** већином гласова (9 – ЗА, 2 – против, 1 – није гласао) **одлучио** да предложи Народној скупштини **да прихвати** **Предлог закона о изменама и допунама Закона о Националном оквиру квалификација Републике Србије, у начелу**, који је поднела Влада.

 Известилац Одбора на седници Народне скупштине биће проф. др Марко Атлагић, председник Одбора .

 Трећа тачка дневног реда: **Разматрање Предло**га **закона о измени Закона о просветној инспекцији, у начелу, који је поднела Влада (број: 011-1404/23, од 21. јула 2023. године)**

 На предлог председника, **Одбор је** већином гласова (9 – ЗА, 2 – против, 1 – није гласао) **одлучио** да предложи Народној скупштини **да прихвати** **Предлог закона о измени Закона о просветној инспекцији, у начелу**, који је поднела Влада.

 Известилац Одбора на седници Народне скупштине биће проф. др Марко Атлагић, председник Одбора.

 Четврта тачка дневног реда: **Разматрање Предло**га **закона о изменама и допунама Закона о дуалном образовању, у начелу, који је поднела Влада (број: 011-1405/23, од 21. јула 2023. године)**

 На предлог председника, **Одбор је** већином гласова (9 – ЗА, 2 – против, 1 – није гласао) **одлучио** да предложи Народној скупштини **да прихвати** **Предлог закона о изменама и допунама Закона о дуалном образовању, у начелу**, који је поднела Влада.

 Известилац Одбора на седници Народне скупштине биће проф. др Марко Атлагић, председник Одбора .

 Седница је завршена у 13,45 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Дејан Јевтовић проф. др Марко Атлагић